**/დანართი N1/**

**თერჯოლის მუნიციპალიტეტის მერიის სათათბირო ორგანოს - სამოქალაქო მრჩეველთა**

**საბჭოს დებულება**

**თავი I**

**ზოგადი დებულებები**

**მუხლი 1. მოქმედების სფერო**

ეს დებულება განსაზღვრავს თერჯოლის მუნიციპალიტეტის მერიის სათათბირო ორგანოს - სამოქალაქო მრჩეველთა საბჭოს (შემდგომში - „საბჭო“) უფლებამოსილებებს, მისი შექმნისა და საქმიანობის წესს.

**მუხლი 2. საბჭოს ცნება**

საბჭო არის თერჯოლის მუნიციპალიტეტის მერის (შემდგომში - „მერი“) სათათბირო ორგანო, რომელიც იქმნება ადგილობრივი თვითმმართველობის განხორციელებაში მოქალაქეთა მონაწილეობის ხელშეწყობისა და მერის საქმიანობის ეფექტურობის გაზრდის მიზნით.

**მუხლი 3. საბჭოს საქმიანობის ძირითადი პრინციპები და მიზნები**

**1. საბჭოს პრინციპებია:**

ა) კანონიერება;

ბ) თანასწორობა;

გ) საჯაროობა;

დ) მიუკერძოებლობა;

ე) კოლეგიურობა;

ვ) საჯარო და კერძო ინტერესების პროპორციულობა.

**2. საბჭოს მიზანია:**

ა) ადგილობრივი თვითმმართველობის განხორციელებაში მოქალაქეთა მონაწილეობის უზრუნველყოფა და მერის საქმიანობაში საზოგადოებრივი ჩართულობის გაზრდა;

ბ)თერჯოლის მუნიციპალიტეტის (შემდგომში - „მუნიციპალიტეტი“) მოსახლეობასა და მერს შორის მჭიდრო ურთიერთკავშირის უზრუნველყოფა;

გ) მერის საქმიანობის ეფექტურობისა და გამჭვირვალობის უზრუნველყოფა;

დ) მოქალაქეთა ინტერესების წარმოდგენა და დაცვა მერის საქმიანობაში.

**მუხლი 4. საბჭოს სტრუქტურა და შემადგენლობა**

1. საბჭოს შემადგენლობაში შედიან მეწარმე იურიდიული პირები, არასამთავრობო ორგანიზაციები და მუნიციპალიტეტის მოსახლეობის წარმომადგენლები.

2. საბჭო შედგება 10 წევრისგან.

3. საბჭოში ერთი სქესის წარმომადგენელთა რაოდენობა 1/3-ზე ნაკლები არ უნდა იყოს. საბჭო უფლებამოსილი არ არის, თუ დარღვეულია ამ პუნქტის მოთხოვნა.

4. საბჭო, თავისი საქმიანობის წარმართვის და მისი ხელშეწყობის მიზნით, საკუთარი შემადგენლობიდან ირჩევს საბჭოს თავმჯდომარეს.

5. საბჭოს სხდომის ორგანიზების, სხდომის ოქმის შედგენის, გაფორმების და სხვა ორგანიზაციული ფუნქციების განსახორციელებლად მრჩეველთა საბჭოს თავმჯდომარე ნიშნავს საბჭოს მდივანს.

**თავი II**

**საბჭოს უფლებამოსილებები და შემადგენლობის დამტკიცების წესი**

**მუხლი 5. საბჭოს უფლებამოსილებები**

1. საბჭო უფლებამოსილია:

ა) განიხილოს მერის მიერ გაწეული საქმიანობის შესახებ ინფორმაცია;

ბ) მოამზადოს, განიხილოს და მერს წარუდგინოს წინადადებები მუნიციპალიტეტში არსებული სოციალურ-ეკონომიკური პრობლემების და მათი მოგვარების შესაძლო გზების შესახებ;

გ) მუნიციპალიტეტის უფლებამოსილებას მიკუთვნებულ საკითხებზე მოაწყოს დისკუსიები და საზოგადოებრივი განხილვები;

დ) მონაწილეობა მიიღოს მუნიციპალიტეტის მოსახლეობის გამოკითხვების და საზოგადოებრივი განხილვების ჩატარების ორგანიზებაში;

ე) სხდომაზე მოიწვიოს და მოუსმინოს მუნიციპალიტეტის სტრუქტურული ქვედანაყოფების ხელმძღვანელებს და მუნიციპალიტეტის მიერ დაფუძნებული სამეწარმეო და არასამეწარმეო იურიდიული პირების ხელმძღვანელებს;

ვ) მონაწილეობა მიიღოს მუნიციპალიტეტის ადგილობრივი ბიუჯეტის (შემდგომში - „ბიუჯეტი“) მომზადების პროცესში და განიხილოს ბიუჯეტის პროექტი საკრებულოში წარდგენამდე;

ზ) განიხილოს მუნიციპალიტეტის სივრცითი დაგეგმარების დოკუმენტების პროექტები;

თ) განიხილოს მუნიციპალიტეტის გეოგრაფიული ობიექტების სახელდების შესახებ წინადადებები;

ი) განიხილოს სხვა მნიშვნელოვანი ადმინისტრაციულ-სამართლებრივი აქტების პროექტები

კ) განიხილოს მუნიციპალიტეტის ინფრასტრუქტურული და სოციალური პროექტები;

ლ) განახორციელოს საბჭოს დებულებით დადგენილი სხვა უფლებამოსილებები.

2. მერი ვალდებულია სამოქალაქო მრჩეველთა საბჭოს განსახილველად წარუდგინოს ამ მუხლის პირველი პუნქტის „ვ“-„კ“ ქვეპუნქტებით გათვალისწინებული სამართლებრივი აქტების პროექტები/წინადადებები;

**მუხლი 6. საბჭოს შემადგენლობის დამტკიცების წესი**

1. საბჭო იქმნება მერის უფლებამოსილების ვადით.
2. საბჭოს დასაკომპლექტებლად მერი უფლებამოსილია თავად დააკომპლექტოს საბჭოს შემადგენლობა ან/და გამოაცხადოს საბჭოს წევრობაზე განცხადებების მიღება.
3. საბჭოს შემადგენლობას ამტკიცებს მერი.
4. საბჭოს წევრთა ნახევარს, როგორც წესი, შეადგენს მუნიციპალიტეტის მოსახლეობის წარმომადგენლები,ხოლო ნახევარს - ორგანიზაციული ნიშნით წარდგენილი ან შერჩეული პირები.
5. საბჭოს წევრობის კანდიდატის წარდგენის უფლება აქვთ:

ა) მუნიციპალიტეტის მოსახლეობის საინიციატივო ჯგუფს არანაკლებ 30 მოქალაქის შემადგენლობით;

ბ) მოქმედ მეწარმე იურიდიულ პირს, გარდა იმ მეწარმე იურიდიული პირისა, რომლის პარტნიორს/აქციონერს/დამფუძნებელს წარმოადგენს მუნიციპალიტეტი;

გ) მოქმედ არასამეწარმეო (არაკომერციულ) იურიდიულ პირს, გარდა მუნიციპალიტეტის მიერ დაფუძნებული არასამეწარმეო (არაკომერციული) იურიდიული პირისა და იმ არასამეწარმეო (არაკომერციულ) იურიდიული პირისა, რომლის წევრსაც წარმოადგენს მუნიციპალიტეტი.

1. საბჭოს წევრობაზე განცხადების მიღების თაობაზე მერის ბრძანება საჯარო გაცნობისთვის ქვეყნდება ხელმოწერიდან არაუგვიანეს მეორე დღისა მუნიციპალიტეტის ადმინისტრაციულ შენობაში სპეციალურად საჯარო განცხადებებისთვის განკუთვნილ ადგილას. განცხადება ასევე ქვეყნდება ადგილობრივ ბეჭდვით ორგანოში და ვრცელდება მუნიციპალიტეტის მთელ ტერიტორიაზე თერჯოლის მუნიციპალიტეტის მერიის (შემდგომში - „მერია“) ვებ- გვერდისა და სხვა ინტერნეტ-რესურსების გამოყენებით, რომლის მართვასაც ახორციელებს მუნიციპალიტეტი.
2. საბჭოს წევრობის კანდიდატს უფლება აქვს, მერს საბჭოს წევრად რეგისტრაციის შესახებ განცხადებით მიმართოს ამ მუხლის მე-6 პუნქტით განსაზღვრული ბრძანების გამოქვეყნებიდან 30 კალენდარული დღის ვადაში.
3. მერი საბჭოს დაკომპლექტების შესახებ გადაწყვეტილებას იღებს საბჭოს წევრად რეგისტრაციის შესახებ განცხადებების მიღების დასრულებიდან 10 სამუშაო დღის ვადაში.
4. საბჭოს წევრად რეგისტრაციის შესახებ განცხადებების მიღების დასრულების შემდეგ, თუ საბჭოს დაკომპლექტება ვერ ხერხდება ამ დებულებით განსაზღვრული წესის შესაბამისად, მერი უფლებამოსილია საბჭო დააკომპლექტოს საკუთარი გადაწყვეტილებით.
5. საბჭოს წევრთა არანაკლებ 1/3-ზე მეტის უფლებამოსილების შეწყვეტისას, 10 დღის ვადაში საბჭოს დასაკომპლექტებლად მერი უფლებამოსილია თავად დააკომპლექტოს საბჭოს შემადგენლობა ან/და გამოაცხადოს საბჭოს წევრობაზე განცხადებების მიღება ამ მუხლის მე-2 პუნქტის შესაბამისად.
6. საბჭოში ორგანიზაციული ნიშნით წარმოდგენილი წევრის ცვლილების უფლება აქვს მის წარმდგენ ორგანიზაციას. წარმომადგენლის ცვლილება არ იწვევს საბჭოში წევრი ორგანიზაციის წევრობის შეწყვეტას.
7. საბჭოში ორგანიზაციული ნიშნით შერჩეული წევრის ცვლილების უფლება აქვს მერს, საკუთარი ინიციატივით, ან შესაბამისი ორგანიზაციის წინადადების საფუძველზე. მერის ინიციატივის საფუძველზე განხორციელებული ცვლილების შემთხვევაში შესაძლებელია წევრი ორგანიზაცია ჩანაცვლდეს სხვა ორგანიზაციით.

**თავი III საბჭოს თავმჯდომარე, საბჭოს მდივანი, საბჭოს წევრი**

**მუხლი 7. საბჭოს თავმჯდომარე**

1. საბჭოს თავმჯდომარეს საკუთარი შემადგენლობიდან დამსწრეთა ხმების უმრავლესობით, ფარული კენჭისყრით, 2 წლის ვადით, მაგრამ არაუმეტეს საბჭოს უფლებამოსილების ვადისა, ირჩევს საბჭო.

2. საბჭოს თავმჯდომარის კანდიდატურის წარდგენა შეუძლია საბჭოს 3 წევრს.

3. საბჭოს თავმჯდომარის არჩევნების ორგანიზებას უზრუნველყოფს დროებითი კომისია, რომელიც შედგება კანდიდატების წარმომდგენი საინიციატივო ჯგუფების თითო წარმომადგენლისგან. დროებითი კომისია კომპლექტდება არანაკლებ 3 წევრის შემადგენლობით. იმ შემთხვევაში, თუ საინიციატივო ჯგუფების წარმომადგენელთა რაოდენობა საკმარისი არ არის დროებითი კომისიის დასაკომპლექტებლად, დროებითი კომისიის შემადგენლობა ივსება საბჭოს მიერ შერჩეული წევრით.

4. იმ შემთხვევაში თუ წარდგენილია მხოლოდ ერთი კანდიდატი, არჩევნების ორგანიზებას უზრუნველყოფს კანდიდატის საინიციატივო ჯგუფის წარმომადგენელი და მერის მიერ უფლებამოსილი საჯარო მოხელე (მოხელეები) მისი (მათი) საბჭოს სხდომაზე დასწრების შემთხვევაში.

**მუხლი 8. საბჭოს თავმჯდომარის უფლებამოსილებები**

1. საბჭოს თავმჯდომარე უფლებამოსილია:

ა) მოიწვიოს და გაუძღვეს საბჭოს სხდომებს;

ბ) ხელი მოაწეროს საბჭოს ოქმს და საბჭოს მიერ მიღებულ სხვა დოკუმენტებს;

გ) უზრუნველყოს საბჭოს გადაწყვეტილების მერისათვის წარდგენა;

დ) მოახდინოს საკითხის ინიციირება, მონაწილეობა მიიღოს დებატებში, დასვას შეკითხვები მომხსენებელთან და თანამომხსენებელთან, გააკეთოს განმარტება, განცხადება ან/და მიმართვა;

ე) ისარგებლოს ამ დებულებით დადგენილი სხვა უფლებამოსილებებით.

2. საბჭოს თავმჯდომარის საქმიანობა არ ანაზღაურდება.

3. საბჭოს თავმჯდომარის არყოფნის შემთხვევაში, მის უფლებამოსილებას მისივე დავალებით ახორციელებს საბჭოს ერთ-ერთი წევრი. ასეთი დავალების მიუცემლობის შემთხვევაში კი - საბჭოს მდივანი (საბჭოს სხდომებს შორის პერიოდში), ან სხდომაზე არჩეული საბჭოს ერთ-ერთი წევრი.

**მუხლი 9. საბჭოს თავმჯდომარის უფლებამოსილების შეწყვეტა**

საბჭოს თავმჯდომარეს უფლებამოსილება შეუწყდება:

ა) საკუთარი განცხადებით;

ბ) საბჭოს წევრთა ნახევარზე მეტის გადაწყვეტილებით;

გ) საბჭოს წევრობის შეწყვეტის შემთხვევაში;

**მუხლი 10. საბჭოს მდივანი**

1. საბჭო, საკუთარი შემადგენლობიდან დამსწრეთა ხმების უმრავლესობით, ღია კენჭისყრით, 2 წლის ვადით, მაგრამ არაუმეტეს საბჭოს უფლებამოსილების ვადისა, ირჩევს საბჭოს მდივანს.

2. საბჭოს მდივნის კანდიდატურის წარდგენა შეუძლია საბჭოს 2 წევრს.

3. საბჭოს მდივნის არყოფნის შემთხვევაში, საბჭოს მდივნის უფლებამოსილებებს მისივე დავალებით ახორციელებს საბჭოს ერთ-ერთი წევრი.

**მუხლი 11. საბჭოს მდივნის უფლებამოსილებები**

1. საბჭოს მდივანი:

ა) ორგანიზებას უწევს საბჭოს სხდომის მოწვევას;

ბ) საბჭოს სხდომის მოწვევის შესახებ განცხადებას/ინიციატივას დასარეგისტრირებლად გადასცემს მერიის ადმინისტრაციულ სამსახურს;

გ) უზრუნველყოფს საბჭოს სხდომის ოქმის შედგენას და გაფორმებას;

დ) აცნობს სხდომის ოქმს სხდომაზე დამსწრე წევრებს;

ე) უზრუნველყოფს საბჭოს დასკვნის შედგენას და გაფორმებას;

ვ) ასრულებს სხდომის თავმჯდომარის მოვალეობას საბჭოს თავმჯდომარის არყოფნის შემთხვევაში ამ დებულების მე-8 მუხლის მე-3 პუნქტის შესაბამისად;

ზ) ახორციელებს სხვა ორგანიზაციულ ფუნქციებს.

2. საბჭოს მდივნის საქმიანობა არ ანაზღაურდება.

3. საბჭოს მდივნის არყოფნის შემთხვევაში, საბჭოს მდივნის უფლებამოსილებებს მისივე დავალებით ახორციელებს საბჭოს ერთ-ერთი წევრი.

**მუხლი 12. საბჭოს მდივნის უფლებამოსილების შეწყვეტა**

საბჭოს მდივანს უფლებამოსილება შეუწყდება:

ა) საკუთარი განცხადებით;

ბ) საბჭოს წევრთა ნახევარზე მეტის გადაწყვეტილებით;

გ) საბჭოს წევრობის შეწყვეტის შემთხვევაში.

**მუხლი 13. საბჭოს წევრი**

1. საბჭოს წევრი უფლებამოსილია:

ა) მონაწილეობა მიიღოს საბჭოს სხდომებში, მოახდინოს საკითხის ინიციირება, მონაწილეობა მიიღოს დებატებში, დასვას შეკითხვები მომხსენებელთან და თანამომხსენებელთან, გააკეთოს განმარტება, განცხადება ან/და მიმართვა;

ბ) შევიდეს და გადაადგილდეს მუნიციპალიტეტის ადმინისტრაციულ შენობაში მუნიციპალიტეტის მოსამსახურეთათვის დაწესებული რეჟიმის (სპეციალურის გარდა) შესაბამისად (ასეთის არსებობის შემთხვევაში);

გ) დაესწროს და წინასწარი წერილობითი მიმართვის გარეშე მონაწილეობა მიიღოს მერის ან მის დაქვემდებარებაში არსებული სამსახურების მიერ გამართულ საჯარო სხდომებში, დებატებში; დასვას შეკითხვები მომხსენებელთან და თანამომხსენებელთან, გააკეთოს განმარტება, განცხადება ან/და მიმართვა;

დ) შეხვდეს მუნიციპალიტეტის თანამდებობის პირებსა და საჯარო მოხელეებს, გამოითხოვოს და მიიღოს საჭირო ინფორმაცია საბჭოს უფლებამოსილებასთან დაკავშირებულ საკითხებზე;

ე) საბჭოს და მერს წერილობით წარუდგინოს თავისი შენიშვნები და მოსაზრებები;

ვ) ისარგებლოს ამ დებულებით დადგენილი სხვა უფლებამოსილებებით.

2. საბჭოს წევრის საქმიანობა არ ანაზღაურდება.

**მუხლი 14. საბჭოს წევრის უფლებამოსილების შეწყვეტა**

1. საბჭოს წევრს უფლებამოსილება შეუწყდება თუ:

ა) სასამართლოს მიერ აღიარებულია გარდაცვლილად ან უგზო-უკვლოდ დაკარგულად;

ბ) მიმართა საბჭოს თავმჯდომარეს საბჭოს წევრობის შეწყვეტის განცხადებით;

გ) არასაპატიო მიზეზით ზედიზედ 3 სხდომაში არ მიუღია მონაწილეობა;

დ) სასამართლოს ძალაში შესული გამამტყუნებელი განაჩენით მიესაჯა თავისუფლების აღკვეთა;

ე) გარდაიცვალა;

ვ) განხორციელდა საბჭოში მისი წარმდგენი იურიდიული პირის ლიკვიდაცია.

**თავი IV საბჭოს სხდომის მოწვევა და გადაწყვეტილების მიღება.**

**მუხლი 15. საბჭოს სხდომის მოწვევის უფლების მქონე სუბიექტები**

საბჭოს სხდომას იწვევს მერი საკუთარი ინიციატივით, ან საბჭოს თავმჯდომარე - საკუთარი ან საბჭოს წევრთა არანაკლებ 1/3-ის ინიციატივით.

**მუხლი 16. საბჭოს სხდომის მოწვევა**

1. საბჭოს სხდომა იმართება არანაკლებ 3 თვეში ერთხელ (ყოველი თვის ბოლო პარასკევ დღეს). საბჭოს მორიგ სხდომას იწვევს საბჭოს თავმჯდომარე დადგენილი წესით.

2. საბჭოს პირველ სხდომას საბჭოს შემადგენლობის დამტკიცებიდან 10 კალენდარული დღის ვადაში იწვევს მერი. პირველ სხდომას ხსნის მერი და საბჭოს თავმჯდომარის არჩევამდე სხდომის თავმჯდომარეობას გადასცემს საბჭოს უხუცეს წევრს.

3. საბჭოს სხდომას იწვევს საბჭოს თავმჯდომარე, ან თავმჯდომარის არყოფნის შემთხვევაში -საბჭოს მდივანი ან საბჭოს წევრი, რომელიც ასრულებს თავმჯდომარის მოვალეობას. სხდომის მოწვევის შესახებ განცხადება რეგისტრირდება მერიის ადმინისტრაციულ სამსახურში სხდომის გამართვამდე ერთი კვირით ადრე მაინც.

4. სხდომის მოწვევის შესახებ განცხადებაში უნდა აღინიშნოს:

ა) სხდომის გამართვის თარიღი, დრო და ადგილი;

ბ) სხდომის დღის წესრიგი და განსახილველი საკითხების ნუსხა;

გ) სხდომის გამართვისთვის საჭირო მატერიალურ-ტექნიკური საჭიროებების შესახებ ინფორმაცია.

5. საბჭოს სხდომების გამართვის მატერიალურ-ტექნიკურ მხარდაჭერას სრულად უზრუნველყოფს მერიის ადმინისტრაციული და შესყიდვების სამსახური.

6. სხდომის მოწვევის ინიციატივა რეგისტრირდება მერიის ადმინისტრაციული და შესყიდვების სამსახურში. სხდომის მოწვევის ინიციატივას ხელს აწერს სხდომის მოწვევის ინიციატორი, ხოლო სხდომის მოწვევის საბჭოს წევრთა არანაკლებ 1/3-ის ინიცირების შემთხვევაში - თითოეული წევრი ცალ- ცალკე.

**მუხლი 17. საბჭოს მიერ გადაწყვეტილების მიღება**.

1. საბჭოს სხდომას წარმართავს საბჭოს თავმჯდომარე.

2. საკითხის ინიციირების უფლება აქვს საბჭოს წევრს, საბჭოს თავმჯდომარეს და მერს.

3. მერი, მერიის თანამდებობის პირები და მერის უფლებამოსილი წარმომადგენლები უფლებამოსილნი არიან დაესწრონ სხდომას სათათბირო ხმის უფლებით.

4. საბჭო უფლებამოსილია თუ სხდომას ესწრება წევრთა ნახევარზე მეტი.

5. საბჭო გადაწყვეტილებებს იღებს დამსწრეთა ხმების უბრალო უმრავლესობით.

6. საბჭოს გადაწყვეტილება ფორმდება საბჭოს სხდომის ოქმით, რომელსაც ადგენს სხდომის მდივანი.

7. საბჭოს სხდომის ოქმში უნდა აღინიშნოს:

ა) სხდომის ჩატარების თარიღი, დრო და ადგილი;

ბ) სხდომის დაწყების და დასრულების დრო;

გ) სხდომაზე დამსწრე საბჭოს წევრების სია;

დ) სხდომის დღის წესრიგით განსახილველ საკითხთა ნუსხა;

ე) სხდომაზე განხილული საკითხები და კენჭისყრის შედეგები;

ვ) სხდომაზე მიღებული გადაწყვეტილება.

8. საბჭოს სხდომის ოქმს ხელს აწერს საბჭოს სხდომის თავმჯდომარე და უზრუნველყოფს მის მიწოდებას მერისთვის.

9. საბჭოს მიერ მიღებული გადაწყვეტილება სარეკომენდაციო ხასიათისაა და მას სავალდებულო ძალა არ აქვს.

**თავი V დასკვნითი დებულებები**

**მუხლი 18**. დასკვნითი დებულებები

1. დებულებაში ცვლილება შეიძლება განხორციელდეს მერის, საბჭოს თავმჯდომარის, ან/და საბჭოს წევრის ინიციატივის საფუძველზე.

2. დებულებაში ცვლილების შეტანა, ან მისი გაუქმება ხდება მერის ბრძანებით.